PALANGOS MIESTO SAVIVALDYBĖS TARYBA

SPRENDIMAS

DĖL palangos miesto SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠO PATVIRTINIMO

2023 m. gegužės 18 d. Nr. T2-131

Palanga

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių, patvirtintų Lietuvos Respublikos energetikos ministro 2022 m. birželio 3 d. įsakymu Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“, 22 punktu, Palangos miesto savivaldybės taryba nusprendžia:

Patvirtinti Palangos miesto savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo tvarkos aprašą (pridedama).

Šis sprendimas gali būti skundžiamas Regionų apygardos administracinio teismo Klaipėdos rūmams (Galinio Pylimo g. 9, LT-91230 Klaipėda) Lietuvos Respublikos administracinių bylų teisenos įstatymo nustatyta tvarka per 1 (vieną) mėnesį nuo sprendimo paskelbimo dienos.

Meras	Šarūnas Vaitkus

PATVIRTINTA

Palangos miesto savivaldybės tarybos

2023 m. gegužės 18 d. sprendimu Nr. T2-131

PALANGOS MIESTO SAVIVALDYBĖS ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO TVIRTINIMO IR ĮGYVENDINIMO TVARKOS APRAŠAS

I SKYRIUS

BENDROSIOS NUOSTATOS

1.	Palangos miesto savivaldybės atsinaujinančių išteklių energijos naudojimo plėtros veiksmų plano tvirtinimo ir įgyvendinimo tvarkos aprašas (toliau − Aprašas) reglamentuoja Palangos miesto savivaldybės (toliau − Savivaldybė) atsinaujinančių išteklių energijos naudojimo plėtros veiksmų plano (toliau – AIE planas) tvirtinimo ir įgyvendinimo tvarką, jo vykdymą ir poveikio savivaldybės energetinei plėtrai vertinimą.

2.	Apraše vartojamos sąvokos suprantamos taip, kaip jos apibrėžtos Lietuvos Respublikos atsinaujinančių išteklių energetikos įstatyme, Lietuvos Respublikos alternatyviųjų degalų įstatyme, Lietuvos Respublikos vietos savivaldos įstatyme ir kituose teisės aktuose, reglamentuojančiuose atsinaujinančių išteklių energetikos veiklą.

3.	Aprašas parengtas vadovaujantis Atsinaujinančių išteklių energetikos įstatymu (toliau - AIE įstatymas), Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklėmis (toliau – Taisyklės), patvirtintomis Lietuvos Respublikos energetikos ministro 2022 m. birželio 3 d. įsakymu Nr. 1‑183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“.

II SKYRIUS

ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO RENGIMO TIKSLAI

4.	AIE plano rengimo pagrindiniai tikslai yra:

4.1. nustatyti Savivaldybės įgyvendinamas priemones siekiant AIE įstatymo 1 straipsnyje nurodytų uždavinių ir 55 straipsnyje nurodytų nacionalinių planinių rodiklių;

4.2. siekti Nacionaliniame pažangos plane ir kituose strateginio lygmens planavimo dokumentuose nustatytų strateginių tikslų ir (ar) pažangos uždavinių atsinaujinančių išteklių energetikos srityje;

4.3. suderinti valstybės ir savivaldybių reikmes ir interesus atsinaujinančių išteklių energetikos srityje;

4.4. skatinti atsinaujinančių išteklių energijos plėtrą Savivaldybėje.

5.	Kiti AIE plano tikslai gali būti nustatomi atsižvelgiant į AIE įstatymo ar kitų teisės aktų, reglamentuojančių atsinaujinančių išteklių energetikos veiklą, nuostatas bei konkrečius savivaldybės poreikius, socialinius, teritorinius, kultūros paveldo, ekonominius ir ekologinius ypatumus.

III SKYRIUS

ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO PROJEKTO DERINIMAS, TIKSLINIMAS IR TVIRTINIMAS

6.	Parengtas AIE plano projektas elektroninėmis ryšių priemonėmis (Word formatu) pateikiamas derinti Lietuvos Respublikos energetikos ministerijai.

7.	Energetikos ministerija per 30 kalendorinių dienų nuo Savivaldybės AIE plano projekto gavimo, įvertina, ar Savivaldybės pateiktas derinti AIE plano projektas atitinka teisės aktų nuostatas, ir priima vieną iš šių sprendimų (apie priimtą sprendimą Savivaldybė informuojama raštu):

7.1. suderinti AIE plano projektą;

7.2. siūlyti Savivaldybei tikslinti AIE plano projektą pagal raštu pateiktas pastabas.

8.	Savivaldybė, gavusi Energetikos ministerijos raštą, kuriame nurodoma tikslinti AIE plano projektą, per 30 kalendorinių dienų nuo rašto gavimo dienos turi elektroninių ryšių priemonėmis pateikti patikslintą AIE plano projektą, atitinkantį teisės aktų reikalavimus.

9.	Energetikos ministerija pakartotinai įvertina, ar pateiktas patikslintas Savivaldybės AIE plano projektas atitinka teisės aktų nuostatas ir priima vieną iš Aprašo 7 punkte nurodytų sprendimų.

10.	Energetikos ministerija Aprašo 7 punkte nurodytą terminą gali pratęsti papildomam 30 kalendorinių dienų laikotarpiui, apie tai raštu informavusi Savivaldybę.

11.	Savivaldybė gali raštu kreiptis į Energetikos ministeriją prašydama pratęsti Aprašo 8 punkte nurodytą terminą papildomam 30 kalendorinių dienų laikotarpiui.

12.	Savivaldybė AIE planą atnaujina jame nustatydama priemones, skirtas užtikrinti, kad atsinaujinančių išteklių energijos dalis atitiktų AIE plane nustatytus planinius rodiklius ir vadovaudamasi Aprašo 6 punktu suderina su Energetikos ministerija ne vėliau kaip per 18 mėnesių nuo:

12.1. Aprašo 20 punkte nurodyto AIE plano įgyvendinimo pažangos įvertinimo;

12.2. informacijos iš Lietuvos energetikos agentūros gavimo dienos apie tai, kad Savivaldybės atsinaujinančių išteklių energijos dalis per paskutinius 4 metus tapo mažesnė, negu Savivaldybės AIE plane nustatyti tarpiniai atsinaujinančių išteklių energijos naudojimo planiniai rodikliai.

13.	Savivaldybė gali raštu kreiptis į Energetikos ministeriją prašydama pratęsti Aprašo 12 punkte nurodytą terminą papildomam ne ilgesniam nei 9 mėnesių laikotarpiui.

14.	Savivaldybė savo iniciatyva gali atnaujinti AIE planą, nustatydama ambicingesnius tikslus, ne mažesnius nei galiojančiame AIE plane nustatyti tikslai atsinaujinančių išteklių energetikos srityje.

15.	Suderintas su Energetikos ministerija AIE planas teikiamas tvirtinti Savivaldybės tarybai.

IV SKYRIUS

ATSINAUJINANČIŲ IŠTEKLIŲ ENERGIJOS NAUDOJIMO PLĖTROS VEIKSMŲ PLANO ĮGYVENDINIMAS IR REZULTATŲ SKELBIMAS

16.	Savivaldybės tarybos patvirtintas AIE planas skelbiamas Savivaldybės interneto svetainėje.

17.	Savivaldybės administracija organizuoja AIE plano įgyvendinimo rezultatų vertinimą ir Savivaldybės interneto svetainėje skelbia šią informaciją:

17.1. patvirtintas priemones, kuriomis Savivaldybė siekia tikslų atsinaujinančių išteklių energetikos srityje, įskaitant informaciją apie Savivaldybės tarybos priimtus sprendimus dėl šilumos ir vėsumos energijos gamybos iš atsinaujinančių energijos išteklių pajėgumų plėtros, vadovaujantis Savivaldybės šilumos ūkio specialiojo plano nuostatomis, nurodant priemonių įgyvendinimo metus, rezultatus ir priemonėms įgyvendinti reikalingą biudžetą, kai jie buvo nurodyti;

17.2. atsinaujinančių energijos išteklių dalies elektros energijos bei šilumos ir vėsumos sektoriuje didinimo priemones, nurodant šių priemonių įgyvendinimo metus, rezultatus ir šioms priemonėms įgyvendinti reikalingą biudžetą;

17.3. alternatyviųjų degalų dalies transporto sektoriuje didinimo priemones (šių priemonių įgyvendinimo metus, rezultatus ir šioms priemonėms įgyvendinti reikalingą biudžetą), kuriomis:

17.3.1. didinamas alternatyviųjų degalų naudojimas viešajame transporte, skirtame keleiviams vežti;

17.3.2. kuriama infrastruktūra, reikalinga alternatyviuosius degalus naudojančių transporto priemonių plėtrai;

17.3.3. kitas priemones, kuriomis didinama alternatyviųjų degalų dalis palyginti su transporto sektoriaus galutiniu energijos suvartojimu;

17.4 planuojamas atsinaujinančių energijos išteklių naudojimo pastatuose didinimo priemones (nurodoma priemonės įgyvendinimo metai, pastatų paskirtis, rezultatas (įdiegtų įrenginių / technologijų galingumas), priemonėms įgyvendinti reikalingas biudžetas);

17.5. Savivaldybėje taikomas ir planuojamas taikyti informavimo priemones, kuriose bus pateikiama informacija apie:

17.5.1. rengiamas ir įgyvendinamas visuomenės informavimo ir sąmoningumo ugdymo priemones, teikiamas konsultacijas, rengiamas švietimo programas bei organizuojamas socialines (informacijos viešinimo) kampanijas apie atsinaujinančių energijos išteklių plėtros ir naudojimo praktines galimybes ir naudą ir apie skirtingų transporto sektoriuje naudojamų alternatyviųjų degalų ir atsinaujinančių energijos išteklių bei jų infrastruktūros prieinamumą, plėtrą ir naudą aplinkai;

17.5.2. pagal kompetenciją rengiamą, teikiamą ir viešai skelbiamą informaciją apie paramos schemas, taikomas atsinaujinančių energijos išteklių naudojimui ir gamybai;

17.5.3. pagal kompetenciją rengiamą, teikiamą ir viešai skelbiamą informaciją apie leidimų, licencijų ar atestatų išdavimo tvarką, sertifikavimo paraiškų, susijusių su atsinaujinančių išteklių energijos gamybos įrenginiais, nagrinėjimo tvarką ir apie pareiškėjams teikiamą pagalbą;

17.5.4. kitas Savivaldybės taikomos informavimo priemones;

17.6. esamos situacijos elektros energetikos bei šilumos ir vėsumos sektoriuose įvertinimas (duomenys pateikiami už praėjusius kalendorinius metus) pateikiant:

17.6.1. duomenis apie energijos gamybą ir suvartojimą Savivaldybėje;

17.6.2. duomenis apie Savivaldybėje veikiančius ir planuojamus statyti atsinaujinančių išteklių energiją naudojančius energijos gamybos įrenginius, išskyrus Aprašo 17.6.3 papunktyje nurodytų subjektų duomenis, jų suminę įrengtąją galią, naudojamus energijos išteklius, taip pat duomenis apie atliekinės šilumos panaudojimą;

17.6.3. duomenis apie Savivaldybėje esančius elektros energiją gaminančius vartotojus (toliau – gaminantis vartotojas) ir atsinaujinančių išteklių energijos bendrijas bei su tuo susijusią informaciją (gaminančių vartotojų tipus (fiziniai asmenys, juridiniai asmenys, nutolę elektros energiją gaminantys vartotojai ir kt.), elektrinių įrengtąją galią, pagamintos elektros energijos kiekį pagal kiekvieną gaminančio vartotojo tipą ir kt.);

17.6.4.	duomenis apie Savivaldybėje iš atsinaujinančių energijos išteklių pagamintą energijos kiekį, išskyrus kiekį, pagamintą Taisyklių 16.6.3 papunktyje nurodytų subjektų;

17.6.5. atsinaujinančių energijos išteklių dalį elektros energijos bei šilumos ir vėsumos sektoriuje, lyginant su Savivaldybės bendruoju galutiniu energijos suvartojimu elektros energijos bei šilumos ir vėsumos sektoriuje, skelbiamą viešosios įstaigos Lietuvos energetikos agentūros interneto svetainėje, kuri apskaičiuojama pagal Lietuvos Respublikos energetikos ministro 2022 m. birželio 3 d. įsakymo Nr. 1-183 „Dėl Savivaldybių atsinaujinančių išteklių energijos naudojimo plėtros veiksmų planų rengimo, derinimo ir įgyvendinimo rezultatų skelbimo taisyklių patvirtinimo“ 7.3.5 papunktyje nurodytą formulę;

17.6.6. Savivaldybei nuosavybės teise priklausančius žemės sklypus ir pastatus, kuriuose gali būti statomi ar įrengiami atsinaujinančių išteklių energijos bendrijos ar kitų asmenų energijos gamybos įrenginiai;

17.6.7. kitą, Savivaldybės manymu, aktualią informaciją;

17.7. esamos situacijos transporto sektoriuje įvertinimas (duomenys pateikiami už praėjusius kalendorinius metus), pateikiant:

17.7.1. duomenis apie Savivaldybės teritorijoje įrengtas elektromobilių įkrovimo prieigas (viešąsias ir pusiau viešąsias), nurodant jų skaičių, bei kiek iš jų yra didesnės nei 49 kW perduodamos elektrinės galios;

17.7.2. duomenis apie Savivaldybės sukurtą infrastruktūrą, reikalingą alternatyviuosius degalus naudojančių transporto priemonių plėtrai (informacija pateikiama apie suslėgtų ir suskystintų gamtinių dujų, biodujų ir (ar) vandenilio dujų pildymo punktus bei jų skaičių);

17.7.3. duomenis apie Savivaldybėje naudojamą viešąjį transportą keleiviams vežti (nurodomas jų skaičius, kategorija, klasė ir transporto priemonėse naudojama energijos rūšis);

17.7.4. kitą, Savivaldybės administracijos manymu, aktualią informaciją;

17.8. AIE plane nurodytų priemonių įgyvendinimo pažangą.

18.	Už AIE plano įgyvendinimą atsakingos AIE plano priemonių plane nurodytos įstaigos/įmonės/organizacijos.

19.	Plano įgyvendinimo stebėsena vykdoma atsižvelgiant į numatytų pasiekti rodiklių įgyvendinimą ir asignavimų įsisavinimą. Stebėsenos tikslas – nuolat stebėti ir analizuoti Plano priemonių įgyvendinimo rezultatus ir laiku priimti reikalingus sprendimus veiklos efektyvumui užtikrinti.

20.	Savivaldybės administracijos direktoriaus paskirtas struktūrinis padalinys ar paskirtas (-i) asmuo (-enys):

20.1. ne rečiau kaip kas dvejus metus iki rugpjūčio 31 dienos Vyriausybės įgaliotos institucijos nustatyta tvarka savivaldybės interneto svetainėje viešai skelbia informaciją apie praėjusių dvejų kalendorinių metų AIE plano įgyvendinimo rezultatus;

20.2. ne rečiau kaip kas ketverius metus iki rugpjūčio 31 dienos organizuoja AIE planų įgyvendinimo pažangos vertinimą.

21.	AIE plano įgyvendinimo rezultatai skelbiami Savivaldybės interneto svetainėje.

V SKYRIUS

BAIGIAMOSIOS NUOSTATOS

22.	Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

23.	Šis Aprašas gali būti keičiamas Savivaldybės tarybos sprendimu.

__________________